Man op plaas met breekyster aangerandArgieffoto: Lorraine Claasen ŉ Man is in die hospitaal opgeneem nadat hy Saterdagaand op ŉ plaas naby Marble Hall met ŉ breekyster aangerand is. Kol. Moatshe Ngoepe, woordvoerder van die polisie, sê die man se dogter het omstreeks 21:00 by die huis aangekom en gesien hoe vier onbekende mans die huis binnegaan. Daar het hulle haar pa met vuurwapens aangehou. “In die proses is skote in haar rigting afgevuur. Sy het probeer weghardloop, maar die aanvallers het haar gegryp en in die huis in gedwing,” het Ngoepe gesê. Volgens Ngoepe het die aanvallers geld by die slagoffers geëis en was dit in dié tyd toe die man met ŉ breekyster aangerand is. “Die aanvallers het drie vuurwapens en selfone geroof voordat hulle van die toneel gevlug het.” Ian Cameron, AfriForum se hoof van gemeenskapsveiligheid, het die man as Gert Kruger geïdentifiseer. Volgens Cameron was beide Gert se vrou en sy dogter teenwoordig toe die aanval plaasgevind het. Gert is met kopbeserings na ŉ hospitaal in Middelburg gehaas. Cameron sê verskeie inwoners en lede van die plaaslike buurtwag het gehelp om die aanvallers se spore te volg, maar hulle kon daarin slaag om te vlug. Volgens Ngoepe word ŉ saak van huisbraak ondersoek. Niemand is nog in hegtenis geneem nie. Enigiemand met meer inligting word versoek om dit by Stop Misdaad by 08600 10111 of die naaste polisiestasie aan te meld.